Жан дьо Лаперюз
На С. С.

Превод от френски: Кирил Кадийски, 2004

chitanka.info

За теб, единствено за теб е любовта ми.

Единствено на теб стиха си ще отдам.

Каквото съм създал, каквото ще създам

за теб е само то — и радости, и драми.

Сърцата ни в едно са слени, а съм сам

и ти — сама; нима велможи, знатни дами,

крале ще веселя; не ми се никой мами,

че скръб не ме гризе, ни мъчи мрачен плам.

Ронсар обезсмърти Касандра в свойте песни,

Беле — прослави той Оливия в чудесни

сонети; тъй и теб възпях за векове;

ще помнят хората тук името, което

съм запечатал аз дълбоко и в сърцето,

и вплел съм го с любов и в свойте стихове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.